बीएल संतोष को बीजेपी का नया संगठन महासचिव बनाया गया है. बीएल संतोष पूर्व संगठन महासचिव रामलाल की जगह लेंगे जो 2006 से इस पद पर थे और अब वापस आरएसएस में चले गए हैं. उन्हें आरएसएस में अखिल भारतीय सह संपर्क प्रमुख का ज़िम्मा सौंपा गया है. बीजेपी में संगठन महासचिव का पद पार्टी अध्यक्ष के बाद सबसे अहम पद माना जाता है. इस पद पर रहने वाले नेता की ज़िम्मेदारी बीजेपी और आरएसएस के बीच तालमेल की होती है और इसलिए इसकी बड़ी अहमियत है. बीएल संतोष कर्नाटक से हैं और रामलाल के सहयोगी के तौर पर काम करते हुए उन्हें इस पद की बारीकियों की अच्छी जानकारी है.
hin_Deva